ราคาทองปิดลบ 2.5 ดอลล์ นักลงทุนเทขายหลังกรีซบรรลุดีล
สัญญาทองคำตลาดนิวยอร์กปิดลบเมื่อคืนนี้ (13 ก.ค.) เนื่องจากนักลงทุนลดความต้องการถือครองทองคำซึ่งเป็นสินทรัพย์ที่ปลอดภัย หลังจากกรีซและกลุ่มเจ้าหนี้ยุโรปได้บรรลุข้อตกลงกันเมื่อวานนี้ นอกจากนี้ สัญญาทองคำยังได้รับแรงกดดันจากการแข็งค่าของสกุลเงินดอลลาร์ 
14 ก.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนส.ค.ลดลง 2.5 ดอลลาร์ หรือ 0.22% ปิดวานนี้ (13 ก.ค.) ที่ 1,155.40 ดอลลาร์/ออนซ์, สัญญาโลหะเงินส่งมอบเดือนก.ย.ลดลง 2.4 เซนต์ ปิดที่ 15.457 ดอลลาร์/ออนซ์,สัญญาพลาตินัมส่งมอบเดือนต.ค.เพิ่มขึ้น 3.7 ดอลลาร์ ปิดที่ 1,036 ดอลลาร์/ออนซ์ และสัญญาพัลลาเดียมส่งมอบเดือนก.ย.เพิ่มขึ้น 8.60 ดอลลาร์ ปิดที่ 658.95 ดอลลาร์/ออนซ์
กรีซและกลุ่มเจ้าหนี้ยุโรปสามารถบรรลุข้อตกลงกันได้ในที่สุด โดยกลุ่มเจ้าหนี้กำหนดเงื่อนไขว่า กรีซอาจได้รับเงินกู้งวดใหม่มูลค่า 8.6 หมื่นล้านยูโร (9.6 หมื่นล้านดอลลาร์) หากรัฐบาลกรีซยินยอมดำเนินการตามมาตรการรัดเข็มขัด ข่าวดังกล่าวส่งผลให้นักลงทุนเทขายสัญญาทองคำซึ่งเป็นสินทรัพย์ที่ปลอดภัย และเป็นสินทรัพย์ที่นักลงทุนมักจะเข้าซื้อเมื่อเศรษฐกิจและการเมืองทั่วโลกตกอยู่ในความผันผวนและไม่แน่นอน
นอกจากนี้ สัญญาทองคำยังร่วงลงเพราะได้รับแรงกดดันจากการแข็งค่าของสกุลเงินดอลลาร์ โดยดัชนีดอลลาร์ซึ่งเป็นดัชนีวัดความเคลื่อนไหวของดอลลาร์สหรัฐเมื่อเทียบกับสกุลเงินหลักๆ 6 สกุลในตะกร้าเงินนั้น ปรับขึ้น 0.86% แตะที่ 96.82% เมื่อคืนนี้ ซึ่งการแข็งค่าของดอลลาร์จะทำให้สัญญาทองคำซึ่งซื้อขายในรูปสกุลเงินดอลลาร์ มีราคาแพงขึ้นและไม่น่าดึงดูดใจสำหรับนักลงทุนที่ถือครองสกุลเงินอื่นๆ
ทั้งนี้ ดอลลาร์แข็งค่าขึ้นหลังจากนางเจเน็ต เยลเลน ประธานธนาคารกลางสหรัฐ (FED) ส่งสัญญาณว่า เฟดจะปรับขึ้นอัตราดอกเบี้ยในปีนี้ ขณะที่นักลงทุนคาดว่าการปรับขึ้นอัตราดอกเบี้ยของเฟดอาจจะเกิดขึ้นในการประชุมเดือนก.ย.นี้